คลังช่วยข้าราชการ เพิ่มค่าอวัยวะเทียม
กรมบัญชีกลางปรับอัตราค่าอวัยวะเทียมและอุปกรณ์ในการบำบัดรักษาโรค เริ่ม 1 ม.ค.นี้
29 ต.ค. 2565

กรมบัญชีกลางปรับอัตราค่าอวัยวะเทียมและอุปกรณ์ในการบำบัดรักษาโรค เริ่ม 1 ม.ค.นี้
น.ส.อรนุช ไวนุสิทธิ์ ที่ปรึกษาด้านพัฒนาระบบการเงินการคลัง เปิดเผยว่า กรมบัญชีกลางได้ปรับอัตราค่าอวัยวะเทียมและอุปกรณ์ในการบำบัดรักษาโรค ด้านเวชศาสตร์ฟื้นฟู เพื่อให้ประเภทและอัตราค่าอวัยวะเทียม และอุปกรณ์ในการบำบัดรักษาโรค ให้สอดคล้องกับสถานการณ์และเทคโนโลยีทางการแพทย์ในปัจจุบัน ช่วยลดภาระค่าใช้จ่ายของผู้มีสิทธิและบุคคลในครอบครัว รวมทั้งสามารถเข้าถึงรายการอวัยวะเทียมที่จำเป็นและเหมาะสมต่อการดำรงชีวิตเพิ่มขึ้น มีผลบังคับใช้ตั้งแต่วันที่ 1 ม.ค. 2560 เป็นต้นไป
ทั้งนี้ กรมบัญชีกลางได้ประกาศยกเลิกและกำหนดประเภทและอัตราค่าอวัยวะเทียมฯ ด้านเวชศาสตร์ฟื้นฟูใหม่ รวม 109 รายการ โดยปรับเพิ่ม 53 รายการ ปรับปรุงแก้ไขข้อบ่งชี้ คุณลักษณะ และอัตราเบิกจ่าย 31 รายการ และยกเลิกอุปกรณ์บางรายการที่ปัจจุบันไม่มีการใช้ในการรักษาพยาบาลแล้ว 18 รายการ การปรับปรุงดังกล่าว จะใช้งบเพิ่มขึ้นปีละประมาณ 7.442 ล้านบาท
สำหรับรายการและอัตราค่าอวัยวะเทียมและอุปกรณ์ในการบำบัดรักษาโรคใหม่ที่ให้เบิก เช่น แขนเทียมต่ำกว่าระดับศอกส่วนปลายชนิดห้านิ้วมีระบบการใช้งาน เดิมเบิกได้ข้างละ 2.5 หมื่นบาท เพิ่มเป็น 3.65 หมื่นบาท รถนั่งคนพิการชนิดพับได้ด้วยโลหะ เดิมเบิกได้คันละ 6,000 บาท เพิ่มเป็น 6,600 บาท ไม้ค้ำยันรักแร้แบบอะลูมิเนียม เบิกได้คู่ละ 650 บาท จากเดิมที่ไม่สามารถเบิกได้